न्यू ट्रेड यूनियन इनिशिएटिव महाराष्ट्र पुलिस द्वारा देश भर में ट्रेड यूनियन सदस्यों और मानवाधिकार प्रतिरक्षकों के घरों पर समानांतर रूप से की गई छापेमारी और गैर-कानूनी गिरफ़्तारी की कठोर निंदा करता है। पुणे पुलिस ने रांची, दिल्ली, गोवा, मुंबई एवं हैदराबाद में मानवाधिकार प्रतिरक्षकों और ट्रेड यूनियन सदस्यों के घर पर छापा मारा और कामरेड सुधा भारद्वाज को उनके दिल्ली निवास से गिरफ्तार किया, साथ ही उनके घर से लैपटॉप, मोबाइल फ़ोन, किताबें और अन्य पत्र-पत्रिकाएं ज़ब्त कर लीं। यह सभी गिरफ्तारियां और छापेमारी विश्रामबाग पुलिस स्टेशन में दर्ज केस संख्या 04/18 से जुड़ी हैं, जिसका संबंध भीमा-कोरेगाव मामले से है।